Diari Oficial de la Generalitat Valenciana


Sumari del DOGV 5293, del 03-07-2006 (2006/7479)

ORDE de 13 de maig de 2006, de la Conselleria de Cultura, Educació i Esport, per la qual es convoquen ajudes per a actuacions de restauració i conservació de pintura mural.
----------------------------------------------------------------------------------------------------------------------------------------------------------------------------

### Dades del document

Número de DOGV
:   5293

Data del DOGV
:   03-07-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/7479


Data del document
:   13-05-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * patrimoni cultural
    * societat sense fins de lucre
    * ajuda pública
    * suport econòmic
    * pintura
    * protecció del patrimoni
    * administració local

ORDE de 13 de maig de 2006, de la Conselleria de Cultura, Educació i Esport, per la qual es convoquen ajudes per a actuacions de restauració i conservació de pintura mural. [2006/7479]  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, modificat per la Llei Orgànica 1/2006, de 10 d'abril, establix en l'article 49.5 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que establix l'article 149.1.28 de la Constitució Espanyola. Estes funcions es van transferir a la Generalitat pel Reial Decret 3.066/1983, de 13 d'octubre, i estan atribuïdes a la Conselleria de Cultura, Educació i Esport pel Decret 8/2004, de 3 de setembre, del president de la Generalitat, pel qual s'assignen competències a les conselleries.  
Amb el propòsit de fomentar la restauració i la conservació del patrimoni cultural valencià, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,   
ORDENE  
Primer  
Es convoquen ajudes per a la realització d'actuacions de restauració i consolidació de pintura mural sobre edificis que integren el patrimoni cultural valencià, de conformitat amb la Llei 4/98, d'11 de juny, del Patrimoni Cultural Valencià, i s'aproven les bases per les quals es regix esta convocatòria, així com els annexos I, II i III relatius al model normalitzat de sol·licitud, alta de tercers i cessió de drets de propietat intel·lectual.   
Segon  
L'import total de les subvencions és de 110.000 euros, i serà satisfet a càrrec de l'aplicació pressupostària 03.46.17.241.89, codi línia T4442000, capítol 7, del pressupost vigent de la Generalitat.  
Disposició final primera  
Es delega en el director general de Patrimoni Cultural Valencià la facultat de concedir estes ajudes i de dictar les resolucions necessàries per al desplegament i l'execució de la present orde.  
Disposició final segona  
Esta orde produirà efectes a partir de la seua publicació en el Diari Oficial de la Generalitat.  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es pot interposar recurs potestatiu de reposició o directament recurs contenciós administratiu en els terminis i davant dels òrgans que s'indiquen a continuació:  
El recurs de reposició s'ha d'interposar davant del conseller de Cultura, Educació i Esport en el termini d'un mes des de l'endemà de la publicació, a excepció de les administracions públiques que no poden interposar recurs en via administrativa, de conformitat amb el que establix l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.   
València, 13 de maig de 2006  
El conseller de Cultura, Educació i Esport   
Alejandro Font de Mora Turón  
Bases per a la concessió d'ajudes per a actuacions de restauració i conservació de pintura mural.  
Primera. Objecte de la convocatòria  
L'objecte de la convocatòria és la concessió d'ajudes per a actuacions de restauració i consolidació de pintura mural sobre edificis que integren el patrimoni cultural valencià, de conformitat amb la Llei 4/98, d'11 de juny, del Patrimoni Cultural Valencià.  
Segona. Beneficiaris i requisits que han de complir  
Podran sol·licitar ajudes els ajuntaments, la resta d'entitats locals i les institucions privades sense ànim de lucre de la Comunitat Valenciana que no gaudisquen d'ajudes finançades a càrrec del mateix programa del pressupost de la Generalitat per al 2006.  
Tercera. Dotació  
La dotació màxima que ha de percebre el beneficiari serà de 13.300 euros.   
Quarta. Sol·licituds, termini i documentació  
1. Les sol·licituds es formularan segons el model d'imprés normalitzat de l'annex I i que figura en l'adreça d'Internet http://www.cult.gva.es/dgpa/, i es dirigiran a la Conselleria de Cultura, Educació i Esport, Direcció General de Patrimoni Cultural Valencià. Els impresos també es podran obtindre en les dependències de la Conselleria de Cultura, Educació i Esport, tant als servicis centrals de l'avinguda de Campanar, 32, de València, com a les direccions territorials de Cultura, Educació i Esport d'Alacant, Castelló i València.  
2. Les sol·licituds hauran de ser subscrites pels qui tinguen la representació en cada cas, segons la normativa aplicable.  
3. Les sol·licituds aniran acompanyades, preceptivament i inicialment, dels documents següents:  
a) Acreditació de la representació i de la capacitat del signatari de la sol·licitud per a representar l'ajuntament o l'entitat sense ànim de lucre, que podrà consistir en document públic o, almenys, certificació de l'acord adoptat per l'òrgan de govern que corresponga en què es faculte el representant per a subscriure la sol·licitud. En tot cas, caldrà adjuntar una fotocòpia compulsada del DNI del sol·licitant.  
b) Justificació de l'existència i la personalitat de l'entitat privada sense ànim de lucre, aportant un certificat de trobar-se inscrita en el Registre de Fundacions i/o una còpia, degudament legalitzada, de l'acta de constitució juntament amb els estatuts o les normes rectores per què es regix la seua activitat.  
c) Cost total de l'actuació per a la qual sol·licita l'ajuda, així com el compromís formal que l'actuació s'efectuarà íntegrament en el present exercici i en els termes que ha proposat l'entitat sol·licitant.   
d) Projecte simplificat de la intervenció que es pretén realitzar, presentat i firmat per empresa o professional competent en la matèria. Inclourà una descripció detallada i un pressupost descriptiu o factura proforma. Igualment, hi haurà una descripció detallada de l'estat actual de les pintures murals, completada mitjançant la documentació fotogràfica oportuna. També ha de figurar el termini previst per a executar el projecte dins dels termes preclusius que establixen les presents bases.  
e) En cas que hi haja participació del peticionari en el finançament, compromís de cofinançament de la intervenció a realitzar, este aspecte s'haurà d'acreditar fefaentment en tots els casos, i per als ajuntaments, com a mínim, amb un certificat de l'acord municipal adoptat i, si és possible, amb la resolució de la disposició o el compromís de la despesa, per a les altres entitats caldrà aportar almenys un certificat de l'acord adoptat per l'òrgan que, en cada cas, es justifique competent, segons les seues normes rectores que, així mateix, hauran d'acreditar-se degudament.   
f) Manteniment de tercers, segons el model de l'annex II.  
g) Certificats vigents acreditatius d'estar al corrent en el compliment de les obligacions tributàries estatals i/o autonòmiques i de la Seguretat Social, en els termes i la forma que establix l'article 14 paràgraf primer apartat e) de la Llei 38/2003, de 17 de novembre, General de Subvencions i l'Orde de 30 de maig de 1996, de la Conselleria d'Economia i Hisenda. Amb caràcter general, queden exonerades del compliment de l'acreditació les entitats locals, així com els ens i les empreses a què es referix l'article 5 del text refós de la Llei d'Hisenda Pública de la Generalitat.  
h) La justificació per part dels sol·licitants de no incórrer les prohibicions per a obtindre la condició de beneficiari, assenyalades en els apartats 1 i 3 de l'article 13 de la Llei 38/2003, de 17 de novembre, General de Subvencions, acompanyant la sol·licitud de testimoni judicial, certificats telemàtics o transmissions de dades, o certificació administrativa. Quan no puguen ser expedits per l'autoritat competent, es podran substituir per una declaració responsable, atorgada per una autoritat administrativa o notari públic.   
i) Document de cessió de drets de propietat intel·lectual.  
4. El termini per a la presentació de sol·licituds serà d'un mes des de l'endemà de la publicació d'esta orde en el Diari Oficial de la Generalitat.   
5. Només s'admetrà una sol·licitud per peticionari i per immoble.  
6. Les sol·licituds hauran de presentar-se en el Registre General d'esta Conselleria o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la documentació es presenta en un lloc diferent dels registres de la Conselleria de Cultura, Educació i Esport, el mateix dia caldrà enviar-ne una còpia per fax a l'òrgan convocant i al número 96 386 65 06.  
7. D'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no té els requisits i els documents que s'assenyalen en estes bases es requerirà l'interessat perquè, en el termini de deu dies, esmene la falta o aporte els documents preceptius, amb indicació que, si no ho fa, es considerarà que desistix de la petició, prèvia resolució que haurà de ser dictada en els termes previstos en l'article 42 de la mencionada llei.  
8. Les actuacions que afecten béns d'interés cultural, incoats o declarats, requerixen, de conformitat amb la Llei 4/1998, d'11 de juny, del Patrimoni Cultural Valencià, autorització administrativa prèvia, per la qual cosa les sol·licituds d'ajudes amb la documentació aportada seran considerades com a sol·licituds de la dita autorització en els casos dels projectes que resulten beneficiaris de les ajudes.  
Quinta. Criteris de prioritat i baremació  
1. Per a la concessió d'estes ajudes, es tindran en compte els criteris de prioritat i puntuació següents:  
a) Criteri bàsic. Interés o valor històric i artístic  
Pintures murals consubstancialment vinculades a béns d'interés cultural incoats o declarats, o pintures murals d'interés patrimonial amb un informe previ de la Direcció General de Patrimoni Cultural Valencià sobre el seu interés historicoartístic. Es baremaran fins a un màxim de 5 punts.  
b) Criteri d'oportunitat  
Nivells d'urgència, segons informe dels tècnics de la Direcció General de Patrimoni Cultural Valencià. Es baremaran fins a un màxim de 5 punts.  
c) Criteri de participació econòmica  
La participació del peticionari en el cofinançament es valorarà fins a un màxim de 5 punts.  
d) Criteris addicionals fins a un màxim de 3 punts:  
. L'execució anterior, o en l'actualitat, d'actuacions arquitectòniques sobre l'immoble que aconsellen o determinen la necessitat de la restauració proposada.  
. L'existència d'estudis previs realitzats o supervisats per la Direcció General de Patrimoni Cultural Valencià que aconsellen o determinen la necessitat de la restauració proposada.  
2. Per a poder obtindre subvenció, caldrà aconseguir puntuació en el criteri bàsic. La baremació serà realitzada pels òrgans esmentats en la base sexta i per la suma dels punts obtinguts en els apartats a, b, c i d.  
3. Si de l'examen del projecte, a l'efecte d'emetre l'autorització administrativa esmentada en el punt 8 de la base quarta, es considera la seua no-procedència, esta implicarà la denegació de l'ajuda.  
Sexta. Comissió avaluadora  
La proposta de concessió d'ajudes correspondrà a la comissió avaluadora, que estarà presidida per la cap de l'Àrea de Patrimoni Cultural. En formaran part el cap del Servici del Patrimoni Arquitectònic i Mediambiental, la directora gerent de l'Institut Valencià de Conservació i Restauració de Béns Culturals de la Comunitat Valenciana i, com a vocals, quatre tècnics de la Direcció General de Patrimoni Cultural Valencià, que seran el titular de la Unitat de Belles Arts i els tres inspectors territorials de Béns Mobles, un dels quals exercirà com a secretari amb veu i vot.  
Es faculta la comissió avaluadora per a realitzar, per mitjà dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits adduïts, i fer un seguiment periòdic del treball realitzat durant la beca. La comissió podrà tindre tants assessors com considere convenient.  
Sèptima. Resolució  
1. Una vegada finalitzada la corresponent valoració de les sol·licituds presentades, la comissió elevarà una proposta al director general de Patrimoni Cultural Valencià, que resoldrà l'adjudicació de les ajudes per delegació del conseller. La resolució es publicarà en el Diari Oficial de la Generalitat.   
2. El termini per a resoldre i notificar l'adjudicació de les subvencions serà de tres mesos des de la publicació en el Diari Oficial de la Generalitat de la present convocatòria. La resolució que adjudique les subvencions es publicarà en el Diari Oficial de la Generalitat amb subjecció al que disposa l'article 18.1 de la Llei 38/2003, de 17 de novembre, General de Subvencions.  
Si en el termini de tres mesos des del dia que es publique la present orde en què es convoquen les subvencions, no s'acorda i notifica la resolució corresponent, s'entendrà que totes les peticions presentades queden desestimades.  
Octava. Obligacions dels beneficiaris  
Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions, entre les quals:  
a) Acreditar davant de la Conselleria de Cultura, Educació i Esport la realització íntegra de la intervenció en els termes en què ha sigut proposada pel sol·licitant, així com el compliment dels requisits i les condicions que determinen la concessió de la subvenció.  
b) Sotmetre's a les actuacions de comprovació que ha d'efectuar la Direcció General de Patrimoni Cultural Valencià, així com qualssevol altres de comprovació i control financer que puga fer la Intervenció General de la Generalitat, i aportar tota la informació que els siga requerida en l'exercici de les actuacions anteriors en relació amb les subvencions concedides.  
c) Comunicar a la Direcció General de Patrimoni Cultural Valencià l'obtenció d'altres subvencions, ajudes, ingressos o recursos que financen les actuacions subvencionades. Esta comunicació s'ha de fer tan prompte com es conega i, en tot cas, amb anterioritat a la justificació de l'aplicació donada als fons percebuts. En tot cas, s'haurà d'acreditar la circumstància que, amb la present subvenció i altres ajudes, ingressos o recursos que efectivament financen l'activitat subvencionada, es pot realitzar en la seua integritat, en els termes i la quantia en què ha sigut proposada pel sol·licitant.   
d) Executar la intervenció d'acord amb el projecte simplificat i comunicar-ne qualsevol modificació a la Direcció General de Patrimoni Cultural Valencià.  
e) Contractar l'execució de les obres i trametre a la Direcció General de Patrimoni Cultural Valencià el certificat de l'acord d'adjudicació o, si és el cas, una còpia del contracte, en els deu dies següents a l'adopció. A partir del moment de la contractació de les obres començarà a computar el termini d'execució previst en el projecte tècnic que s'adjunte a la sol·licitud inicial de l'interessat.  
f) Assumir els majors costos que puguen produir-se respecte del cost d'adjudicació, bé per revisions de preu o per millores, imprevistos o ampliacions.  
g) El dia anterior al d'iniciació de l'obra, el beneficiari estarà obligat a col·locar en un lloc visible de l'exterior de l'immoble en què es realitzen les obres, un cartell de model normalitzat i ajustat al format establit per esta Conselleria, el qual explicitarà i quantificarà la participació financera d'esta en l'actuació.  
Novena. Regulació del pagament  
1. El pagament de l'ajuda concedida es farà efectiu després que el beneficiari justifique la realització de l'actuació presentant, abans del 31 d'octubre de 2006, la documentació següent:  
a) Compte justificatiu amb indicació expressa de les activitats que hagen sigut finançades amb la subvenció i el cost, amb el desglossament de cada un dels conceptes i el cost particularitzat corresponent.  
b) Document comptable de reconeixement de l'obligació o còpia degudament legalitzada per a les corporacions locals, i factures per a la resta de beneficiaris, que justifique les despeses realitzades per a dur a terme l'activitat per l'import del cost total d'esta, incloent-hi les despeses objecte del cofinançament per les institucions o entitats i de la quantia de l'ajuda concedida. En este últim cas, en la justificació s'haurà d'incorporar l'import, procedència i aplicació d'estos fons a les activitats subvencionades.  
c) Certificat de l'obra, segons un model que subministrarà la Direcció General de Patrimoni Cultural Valencià, en triple versió i subscrit i firmat pel representant de l'empresa adjudicatària i el responsable de la institució peticionària. Els certificats es referiran a obres realment executades, i no s'admetran els d'abonaments o avançaments a compte per materials, instal·lacions o equips.  
d) Memòria descriptiva de l'obra realitzada i dels tractaments aplicats, en què s'indicarà amb textos, fotografies, gràfics i qualsevol altre mitjà, l'estat previ del bé, les actuacions i els materials emprats, així com l'estat final. La memòria haurà de ser presentada en paper i CD.  
2. La no-execució de l'obra completa o la seua inadequació als termes del projecte aprovat, suposarà la pèrdua de la subvenció, prèvia audiència de l'interessat i supervisió tècnica d'esta Direcció General.   
3. En cas que hi haja cofinançament, l'import de les obres adjudicades per un valor inferior al pressupost presentat s'abonarà d'acord amb el percentatge que corresponga, amb audiència prèvia de l'interessat.  
Deu. Inspecció i suport tècnic  
La Direcció General de Patrimoni Cultural Valencià i l'Institut Valencià de Conservació i Restauració de Béns Culturals podran supervisar en qualsevol moment les obres, i prestaran el suport tècnic necessari per a la posada en marxa.  
Onze. Resultats científics i cessió de drets de propietat intel·lectual  
Els resultats científics i la memòria derivats dels treballs que es realitzen, quedaran en propietat de la Conselleria de Cultura, Educació i Esport, i no podran ser utilitzats pel beneficiari sense l'autorització corresponent de la Direcció General de Patrimoni Cultural Valencià.  
Els autors dels treballs entregats a l'empara d'esta convocatòria es comprometen, ja des del mateix moment de la sol·licitud, a cedir gratuïtament i per escrit els drets d'explotació en totes i cada una de les modalitats previstes legalment, en l'àmbit nacional i internacional, indefinidament i en règim d'exclusivitat, si bé la Generalitat podrà autoritzar la publicació de l'obra per compte de l'autor o un tercer.  
Dotze. Altres disposicions  
1. La Conselleria de Cultura, Educació i Esport es reserva la possibilitat de revocar la subvenció, amb l'audiència prèvia a l'interessat, en cas d'incompliment de les obligacions imposades a les institucions beneficiàries.  
2. Tota alteració de les condicions tingudes en compte per a la concessió de la subvenció, i en tot cas, l'obtenció concurrent i sobrevinguda de subvencions o ajudes atorgades per altres administracions o ens públics o privats, podrà donar lloc a modificar la resolució de concessió, i s'abonarà en proporció i amb audiència prèvia de l'interessat.  
3. L'import de les subvencions en cap cas podrà ser de tal quantia que, aïlladament o en concurrència amb subvencions, ajudes o ingressos d'altres administracions públiques o d'altres ens públics o privats, supere el cost de l'activitat subvencionada.  
Serà procedent el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, de 17 de novembre, General de Subvencions.  
Igualment, en el supòsit previst en el punt tercer d'esta base quan la subvenció principal siga de la Generalitat, serà procedent el reintegrament de l'excés obtingut sobre el cost de l'activitat realitzada.